b'\n_START_ARTICLE_\nOtro\xc4\x8dja biblija\n_START_SECTION_\nVsebina knjige\n_START_PARAGRAPH_\nOTROZHIA BIBLIA_NEWLINE__NEWLINE_            Slovenska abeceda (ALPHABETVM SLAVONICVM)_NEWLINE_            Katekizem v slovenskem jeziku (SAZHETAK KATEHISMA KRAN\xe2\x88\xabKIGA):_NEWLINE_                                      PERVI DEL. De\xe2\x88\xabet sapovedi Boshie._NEWLINE_                                      DRVGI DEL. APOSTOLSKA Vera._NEWLINE_                                      TRETJI DEL. Molitov Go\xe2\x88\xabpodnia._NEWLINE_                                      ZHETERTI DEL. To predigar\xe2\x88\xabtvu alli kluzi od nebe\xe2\x88\xabkiga kralev\xe2\x88\xabtva._NEWLINE_                                      PETI DEL. SAKRAMENT SVETIGA K\xc3\xa0r\xe2\x88\xabta._NEWLINE_                                      SHESTI DEL. SAKRAMENT VEZHERIE Chri\xe2\x88\xabtu\xe2\x88\xabove._NEWLINE_             Katekizem v hrva\xc5\xa1kem jeziku (KATEHIS MVS HERVATSKI)_NEWLINE_             Katekizem v nem\xc5\xa1kem jeziku (Deut\xe2\x88\xabcher kleiner Catechi\xe2\x88\xabmus)_NEWLINE_             Katekizem v italijanskem jeziku (LA INSTRVCIONE ITALIANA DELla pieta chri\xe2\x88\xabtiana)_NEWLINE_             Katekizem v latinskem jeziku (LATINA CATECHESIS)_NEWLINE_             Boshie Postave inv porozhenie kako ima vsakateri V\xe2\x88\xabvoeim \xe2\x88\xabtanu inu Poklicaniu k\xc3\xa0r\xe2\x88\xabhan\xe2\x88\xabku t\xc3\xa8r po\xe2\x88\xabhtenu shiv\xc3\xa9ti._NEWLINE_             ANTITHESIS INV RASLOZHENIE. PRAVE CHRISTIANSKE INU ANTIChri\xe2\x88\xabtian\xe2\x88\xabke krive Vere._NEWLINE_Pesem: PESAM INV MOLITOV, DA BOG SVOIO CERKOV pRED ANTIChri\xe2\x88\xabtu\xe2\x88\xabovo ter po\xe2\x88\xabv\xc3\xa9tno \xe2\x88\xabyllo ohrani\n_START_SECTION_\nKratek pregled poglavij\n_START_PARAGRAPH_\nALPHABETVM SLAVONICVM_NEWLINE_Nova abeceda se delno razlikuje od Trubarjeve po znakovni sestavi in glasovni postavitvi. Avtor je namre\xc4\x8d uvedel stalne znake za si\xc4\x8dnike in \xc5\xa1umnike ter izpopolnil glasovni sestav z glasovnimi vrednostmi, ki jih Trubar ni zajel. Tabeli samoglasni\xc5\xa1kih zlogovnih kombinacij sledi latinsko-slovenski slovar\xc4\x8dek 24 klju\xc4\x8dnih besed za razumevanje biblijskih verskih pojmov in simbolov (npr. Deus \xe2\x80\x93 Bog, Aqua \xe2\x80\x93 Voda, Mors \xe2\x80\x93 Smert) ter odlomki iz Janezovega evangelija za vadbo branja._NEWLINE_Katekizem je zapisan v petih jezikih, poleg slovenskega \xc5\xa1e v hrva\xc5\xa1kem, nem\xc5\xa1kem, italijanskem in latinskem, torej v jezikih sosednjih dr\xc5\xbeav in jeziku humanisti\xc4\x8dne izobrazbe. Hrva\xc5\xa1ki del je namenjen prebivalcem v Istri, na obali in ob voja\xc5\xa1ki meji, slovenski del Slovencem, nem\xc5\xa1ki del slovenskim plemi\xc4\x8dem in me\xc5\xa1\xc4\x8danom, italijanski italijanskemu prebivalstvu v Istri, Gorici in na sosednjih obmo\xc4\x8djih._NEWLINE__NEWLINE_SAZHETAK KATEHISMA KRAN\xe2\x88\xabKIGA_NEWLINE_Zapisan je v obliki dvogovora med otrokom in o\xc4\x8detom; slednji opravlja vlogo verskega vzgojitelja. O\xc4\x8de spra\xc5\xa1uje, dete odgovarja. Vsebina je razdeljena na \xc5\xa1est delov: Deset bo\xc5\xbejih zapovedi, Apostolska vera, Molitev gospoda (O\xc4\x8dena\xc5\xa1), Pridigarstvo ali klju\xc4\x8di do nebe\xc5\xa1kega kraljestva, Zakrament svetega krsta (Krst), Zakrament Kristusove ve\xc4\x8derje (Obhajilo). Enako se ponovi v ostalih jezikih._NEWLINE__NEWLINE_BOSHIE POSTAVE INV POROZHENIE KAKO IMA VSAKATERI V\xe2\x88\xabVOEIM \xe2\x88\xabTANU INU POKLICANIU K\xc3\x80R\xe2\x88\xabHAN\xe2\x88\xabKU T\xc3\x88R PO\xe2\x88\xabHTENU SHIV\xc3\x89TI._NEWLINE_V tem poglavju so zapisane dol\xc5\xbenosti verujo\xc4\x8dih, tako vseh ljudi, kot \xc5\xa1kofov in pridigarjev naproti cerkvi in skupnosti, de\xc5\xbeelni gospo\xc5\xa1\xc4\x8dini in vseh podlo\xc5\xbenikov, zakoncev, star\xc5\xa1ev in otrok, gospodarjev in hlapcev . Najve\xc4\x8dja zapoved vernikom je ljubiti gospoda Boga iz vsega srca, du\xc5\xa1e in pameti, druga, enako pomembna prej\xc5\xa1nji, je ljubiti svojega bli\xc5\xbenjega kot samega sebe. Hkrati tisti, ki pre\xc5\xa1u\xc5\xa1tvujejo, malikujejo, ubijajo itd., ne bodo dele\xc5\xbeni Bo\xc5\xbejega kraljestva._NEWLINE__NEWLINE_ANTITHESIS INV RASLOZHENIE. PRAVE CHRISTIANSKE INU ANTIChri\xe2\x88\xabtian\xe2\x88\xabke krive Vere._NEWLINE_Tu so predstavljeni sporni pogledi na verske resnice s predgovorom in \xc5\xa1estimi \xc4\x8dleni: 1. Od besede Boshie, alli \xe2\x88\xabvetiga Pi\xe2\x88\xabma (O besedi bo\xc5\xbeji ali od svetega pisma), 2. Od porodniga Gr\xc3\xa9ha inu zhlove\xe2\x88\xabke nemozhi (O izvirnem grehu in \xc4\x8dlove\xc5\xa1ki nemo\xc4\x8di), 3. Od Evangelia Chris\xe2\x88\xabtu\xe2\x88\xaba, vere inu opravizhania (O Kristusovem Evangeliju, veri in opravi\xc4\x8denju), 4. Od Sakramenta svetiga Telesa. Tu ie Od Vezherie: inu od Mashe (O zakramentu svetega telesa. To je o ve\xc4\x8derji in o ma\xc5\xa1i), 5. Od zhasti inv moleniatih svetnikov (O \xc4\x8dasti in molitvah svetnikov), 6. Od Papesha inu cerkve (O pape\xc5\xbeu in cerkvi). Evangelijski nauk je podkrepljen s pri\xc4\x8dami (citati iz Svetega pisma \xe2\x80\x93 iz petih Mojzesovih knjig), s tem pa je soo\xc4\x8dan nauk\xc2\xa0\xc2\xbbpapistov\xc2\xab. Iz obeh stali\xc5\xa1\xc4\x8d izhaja\xc2\xa0\xc2\xbbsavershenie\xc2\xab\xc2\xa0v premislek verniku, ki naj se odlo\xc4\x8di za enega ali drugega. Za izbiro prave vere je potrebno krivo vero spoznati in zavre\xc4\x8di. Zaklju\xc4\x8di z\xc2\xa0\xc2\xbbBog, usmili se vseh teh, ki \xc5\xa1e slepi sedijo v temi. Amen.\xc2\xab_NEWLINE__NEWLINE_PESAM INV MOLITOV, DA BOG SVOIO CERKOV pRED ANTIChri\xe2\x88\xabtu\xe2\x88\xabovo ter po\xe2\x88\xabv\xc3\xa9tno \xe2\x88\xabyllo ohrani Otro\xc4\x8dja biblija se zaklju\xc4\x8di s pesmijo, ki je pravzaprav povzetek prej omenjenega verskega spora, razdeljena na dvanajst z rimskimi \xc5\xa1tevilkami ozna\xc4\x8denih kitic. O\xc4\x8deta Boga prosi pomo\xc4\x8di in enako usmiljenja teh, ki slepi sedijo v temi._NEWLINE__NEWLINE_I_NEWLINE_O Bog Ozha nebe\xe2\x88\xabki Krall,_NEWLINE_kijr \xe2\x88\xabi na\xe2\x88\xab k tvojim \xe2\x88\xabinom sbral_NEWLINE_K`tebi \xe2\x88\xabtari inu mladi,_NEWLINE_Mi v\xe2\x88\xabi kijr \xe2\x88\xabmo sdai na semljij,_NEWLINE_V`nadlogah v`\xe2\x88\xabkerbih klizhemo_NEWLINE_Skus` Iesu\xe2\x88\xaba te pro\xe2\x88\xabimo,_NEWLINE_O, Bog O\xc4\x8de, nebe\xc5\xa1ki kralj,_NEWLINE_ki si nas zbral pri svojem sinu,_NEWLINE_k tebi stari in mladi,_NEWLINE_mi vsi, ki smo zdaj na zemlji,_NEWLINE_v nadlogah, v skrbeh kli\xc4\x8demo_NEWLINE_skozi Jezusa te prosimo,_NEWLINE__NEWLINE_II_NEWLINE_Pomagai lubi Stvarnik na\xe2\x88\xabh_NEWLINE_kijr na\xe2\x88\xab v nadlogah na\xe2\x88\xabhih sna\xe2\x88\xabh_NEWLINE_Nadloge sle \xe2\x88\xabo na\xe2\x88\xab ob\xe2\x88\xabhle,_NEWLINE_Tvoio Cerkov sdai oblege,_NEWLINE_Sovrashniki h`te resdreti_NEWLINE_Na\xe2\x88\xab ote shive poshreti._NEWLINE__NEWLINE_Pomagaj, ljubi stvarnik na\xc5\xa1,_NEWLINE_ki nam v nadlogah na\xc5\xa1ih zna\xc5\xa1._NEWLINE_Nadloge zle so nas ob\xc5\xa1le,_NEWLINE_Tvojo Cerkev zdaj oblegajo,_NEWLINE_Sovra\xc5\xbeniki ho\xc4\x8dejo razdreti_NEWLINE_Nas ho\xc4\x8dejo \xc5\xbeive po\xc5\xbereti.\n_START_SECTION_\nNamen\n_START_PARAGRAPH_\nLeta 1563 je bila v Ljubljani ustanovljena javna \xc5\xa1ola za stanove Kranjske de\xc5\xbeele. Po upokojitvi Budine Lenarta jo je na pro\xc5\xa1njo Primo\xc5\xbea Trubarja in Sebastijana Krelja, ki sta se zavedala pomembnosti izobra\xc5\xbeevanja, vodil Adam Bohori\xc4\x8d. Za izobra\xc5\xbeevanje ljudi iz razli\xc4\x8dnih jezikovnih okolij (slovenski, hrva\xc5\xa1ki, nem\xc5\xa1ki, italijanski, latinski) je bilo potrebno napisati u\xc4\x8dni priro\xc4\x8dnik v ve\xc4\x8d jezikih in tako knjigo je tedaj, kot jezikoslovno najbolj izobra\xc5\xbeen, napisal prav Krelj. V \xc5\xa1olskem redu iz leta 1568 je bila med predpisanimi u\xc4\x8dbeniki tako tudi Kreljeva Otro\xc4\x8dja biblija.\n_START_SECTION_\nJezik\n_START_PARAGRAPH_\nNa glasoslovni in oblikoslovni ravni se Kreljev jezik ka\xc5\xbee v bolj etimolo\xc5\xa1ki podobi nepoudarjenih in poudarjenih samoglasnikov, delno tudi soglasnikov (da, ali, lepo, vam, nam, jaz nasproti de, oli, lipu, vom, nom, jest (Trubar)). Krelj nove knji\xc5\xbene termine tvori po \xc5\xbee ustaljenih besedotvornih vzorcih, skladenjski in stav\xc4\x8dni vzorci sledijo pravilom slovenskega in njemu sorodnim jezikom (raba dele\xc5\xbenikov na \xe2\x80\x93o\xc4\x8d/-e\xc4\x8d). Izogiba se kalkiranju; obredne termine \xe2\x80\x93 nem\xc5\xa1ke popa\xc4\x8denke nadome\xc5\xa1\xc4\x8da s\xc2\xa0\xc2\xbbstaroslovenskimi\xc2\xab\xc2\xa0(o\xc4\x8ditanje hrvatenja; \xc5\xbeegen \xe2\x80\x93 blagolsov), izvirnih slovenskih terminov ne nadome\xc5\xa1\xc4\x8da z glagolja\xc5\xa1kimi ali mlaj\xc5\xa1imi hrva\xc5\xa1kimi (razvidno iz molitvenih obrazcev v slovenskem in hrva\xc5\xa1kem katekizmu v Otro\xc4\x8dji bibliji: kri\xc5\xbean \xe2\x80\x93 raspet, hlapec \xe2\x80\x93 sluga \xe2\x80\xa6). Kreljeva jezikovna priredba Otro\xc4\x8dje biblije se je kot pre\xc4\x8di\xc5\xa1\xc4\x8den vzorec slovenskega knji\xc5\xbenega jezika uporabljala na ljubljanski protestantski stanovski \xc5\xa1oli in imela pomemben vpliv na razvoj slovenske knji\xc5\xbene jezikovne izobrazbe. Kreljev \xc4\x8drkopis sta nadalje uveljavljala Adam Bohori\xc4\x8d in Jurij Dalmatin ter po njegovih smernicah razvijala knji\xc5\xbeno besedi\xc5\xa1\xc4\x8de.\n_START_SECTION_\nAvtorstvo\n_START_PARAGRAPH_\nKer se delo jezikovno in pravopisno lo\xc4\x8di od dotedanjih knjig, avtorstva kljub temu, da pred Trubarjem \xc5\xa1e nih\xc4\x8de ni izdal slovenske knjige, slednjemu te ni mo\xc5\xbeno pripisati. Kreljevo avtorstvo prav tako potrjuje uporaba Otro\xc4\x8dje biblije, im. Kreljev katekizem, na stanovski \xc5\xa1oli in izid Kreljevega prevoda Spanngenbergove Postile (Postila Slovenska, 1567) z istim alfabetom in normativnimi jezikovnimi smernicami. V Otro\xc4\x8dji bibliji prevladujejo slovenska besedila, prav tako so razlog za nastanek konkretne pobude in potrebe dolo\xc4\x8denega jezikovnega okolja \xe2\x80\x93 slovenskega. Sodobni raziskovalci hrva\xc5\xa1kega protestantizma deloma sodijo, da je njen pravi avtor Matija Vla\xc4\x8di\xc4\x87-Ilirik, protestantski teolog in Kreljev u\xc4\x8ditelj, tako npr. M. Mirkovi\xc4\x87, ki meni, da naj bi bil prav v tem delu viden Vla\xc4\x8di\xc4\x87ev vpliv. Ker ni nih\xc4\x8de podpisan, gre kve\xc4\x8djemu za njuno skupno delo. Besedilo je zapisano v za svoj \xc4\x8das skladenjsko zelo pro\xc5\xbenem slovenskem jeziku z bogatim slovenskim besedi\xc5\xa1\xc4\x8dem, z glasoslovno-oblikoslovnimi pojavi primorskega nare\xc4\x8dja, katerih bolj ve\xc5\xa1\xc4\x8d je Krelj, ki prihaja iz Vipave. Krelj je ubesedil Vla\xc4\x8di\xc4\x87eva spoznanja in ne prevajal.'